*****

ΚΑΝΟΝΙΣΜΟΣ (ΕΟΚ) αριθ. 1473/89 ΤΗΣ ΕΠΙΤΡΟΠΗΣ

της 26ης Μαΐου 1989

που τροποποιεί τον κανονισμό (ΕΟΚ) αριθ. 4141/87 για τον καθορισμό των όρων υπαγωγής προϊόντων που προορίζονται για ορισμένες κατηγορίες αεροσκαφών ή πλοίων σε ευνοϊκό δασμολογικό καθεστώς κατά την εισαγωγή λόγω του ειδικού προορισμού τους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 20/89 (2), και ιδίως το άρθρο 11,

Εκτιμώντας:

ότι η συνδυασμένη ονοματολογία που επισυνάπτεται στον προαναφερθέντα κανονισμό (ΕΟΚ) αριθ. 2658/87 προβλέπει, στον τίτλο ΙΙ σημείο Α.2 των «Προκαταρκτικών διατάξεων», ότι η είσπραξη τελωνειακών δασμών αναστέλλεται σε ό,τι αφορά τα προϊόντα τα οποία προορίζονται να ενσωματωθούν σε εξέδρες εξόρυξης ή εκμετάλλευσης, είτε πρόκειται για τις σταθερές της διάκρισης ex 8430 49, που είναι εγκατεστημένες στα χωρικά ύδατα κρατών μελών, είτε για τις πλωτές ή βυθιζόμενες της διάκρισης 8905 20, με στόχο την κατασκευή, επιδιόρθωση, συντήρηση ή τροποποίησή τους, όπως και τα προϊόντα τα οποία προορίζονται για τον εξοπλισμό των εν λόγω εξεδρών· ότι η διάταξη αυτή επεκτείνεται και στους αγωγούς, σωλήνες, καλώδια και τεμάχια σύνδεσής τους που συνδέουν τις εξέδρες εξόρυξης ή εκμετάλλευσης με την ξηρά· ότι, ωστόσο, η δασμολογική αυτή απαλλαγή υπόκειται στους όρους που προβλέπονται από τις ισχύουσες κοινοτικές διατάξεις του αντίστοιχου τομέα, στα πλαίσια του τελωνειακού ελέγχου του προορισμού των εν λόγω προϊόντων·

ότι, προκειμένου να εξασφαλιστεί ομοιόμορφη εφαρμογή της συνδυασμένης ονοματολογίας, είναι απαραίτητη η θέσπιση διατάξεων για τον καθορισμό των εν λόγω όρων·

ότι ο κανονισμός (ΕΟΚ) αριθ. 4141/87 της Επιτροπής (3) καθόρισε, σύμφωνα με τον τίτλο ΙΙ σημείο Α.1 και σημείο Β των ίδιων «Προκαταρκτικών διατάξεων», τους όρους υπαγωγής προϊόντων που προορίζονται για ορισμένες κατηγορίες αεροσκαφών ή πλοίων σε ευνοϊκό δασμολογικό καθεστώς κατά την εισαγωγή λόγω του ειδικού προορισμού τους·

ότι συνεπώς ενδείκνυται να συμπληρωθεί ο κανονισμός (ΕΟΚ) αριθ. 4141/87 με τις κατάλληλες διατάξεις που αφορούν τα προϊόντα τα προβλεπόμενα στον προαναφερόμενο τίτλο ΙΙ σημείο Α.2.

ότι, μεριμνώντας για την απλοποίηση των διαδικασιών που ακολουθούνται τόσο από τους ενδιαφερόμενους επιχειρηματίες όσο και από τις τελωνειακές διοικήσεις, είναι σκόπιμο να προβλεφθεί ότι τα εν λόγω προϊόντα θα είναι δυνατό να κατατίθενται στις κατά τόπους χερσαίες επιχειρησιακές βάσεις ώστε η διακίνηση προς τις εξέδρες και αντίστροφα όπως και η κίνηση ανάμεσα στις εξέδρες να αποτελεί το αντικείμενο μιας μόνον καταχώρησης στα προβλεπόμενα λογιστικά βιβλία·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 4141/87 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

«Κανονισμός (ΕΟΚ) αριθ. 4141/87 της Επιτροπής της 9ης Δεκεμβρίου 1987 για τον καθορισμό των όρων υπαγωγής προϊόντων που προορίζονται για ορισμένες κατηγορίες αεροσκαφών, πλοίων ή εξεδρών εξόρυξης ή εκμετάλλευσης σε ευνοϊκό δασμολογικό καθεστώς κατά την εισαγωγή λόγω του ειδικού προορισμού τους.»

2. Μετά από το άρθρο 9 παρεμβάλλεται το ακόλουθο άρθρο 9α·

«Άρθρο 9α

1. Τη αιτήσει του δικαιούχου της άδειας η οποία εκδίδεται σύμφωνα με το άρθρο 3 του κανονισμού (ΕΟΚ) αριθ. 4142/87, οι τελωνειακές αρχές εγκρίνουν, με τους όρους που καθορίζουν, τους χώρους που κατωτέρω αποκαλούνται ''χερσαίες επιχειρησιακές βάσεις" και στους οποίους τα προϊόντα που προβλέπονται στο παράρτημα ΙΙ τμήμα Β, τα τιθέμενα σ' ελεύθερη κυκλοφορία με το ευεργέτημα ευνοϊκού δασμολογικού καθεστώτος, λόγω του ειδικού προορισμού τους, μπορούν να αποθηκευθούν ή να υποβληθούν σε εργασίες οποιασδήποτε φύσης.

2. Με την επιφύλαξη των διατάξεων του άρθρου 9 του κανονισμού (ΕΟΚ) αριθ. 4142/87, η διακίνηση των προϊόντων που αναφέρονται στην παράγραφο 1 μεταξύ:

α) της χερσαίας επιχειρησιακής βάσης και των εξεδρών, είτε οι τελευταίες βρίσκονται εντός είτε εκτός των χωρικών υδάτων και αντιστρόφως·

β) ενδεχομένως, της χερσαίας επιχειρησιακής βάσης και του χώρου φόρτωσης των προϊόντων προς τις εξέδρες καθώς και του χώρου εκφόρτωσης των εξεδρών και της επιχειρησιακής βάσης·

γ) του χώρου φόρτωσης και των εξεδρών, είτε βρίσκονται εντός είτε εκτός των χωρικών υδάτων, όταν τα προϊόντα φορτώνονται με προορισμό τις εξέδρες χωρίς να διέρχονται από την χερσαία επιχειρησιακή βάση και αντιστρόφως·

δ) αυτών των ιδίων των εξόδων, είτε βρίσκονται εντός είτε εκτός των χωρικών υδάτων, δεν υπόκειται σε άλλες διατυπώσεις εκτός από μια καταχώρηση στα λογιστικά βιβλία που προβλέπονται στο άρθρο 3 παράγραφος 2 στοιχείο γ) του κανονισμού (ΕΟΚ) αριθ. 4142/87 που προαναφέρθηκε.»

3. Το παράρτημα ΙΙ αντικαθίσταται από τον ακόλουθο πίνακα:

«ΠΑΡΑΡΤΗΜΑ ΙΙ

1.2 // // // Κωδικός ΣΟ // Περιγραφή εμπορευμάτων

// // // // ΤΜΗΜΑ Α // Διάφοροι // Προϊόντα που προορίζονται να ενσωματωθούν στα πλοία των κωδικών ΣΟ 8901 10 10, 8901 20 10, 8901 30 10, 8901 90 10, 8902 00 11, 8902 00 19, 8903 91 10, 8903 92 10, 8904 00 10, 8904 00 91, 8905 10 10, 8905 90 10, 8906 00 10, 8906 00 91, για την κατασκευή, επιδιόρθωση, συντήρηση ή μεταποίησή τους και προϊόντα που προορίζονται για τον εφοπλισμό ή τον εξοπλισμό αυτών των πλοίων (τίτλος ΙΙ σημείο Α των προκαταρκτικών διατάξεων και των κωδικών ΣΟ 8408 10 10 μέχρι 90) // // ΤΜΗΜΑ Β // Διάφοροι // Προϊόντα που αναφέρονται στον τίτλο ΙΙ σημείο Α.2 των " Προκαταρκτικών διατάξεων" της συνδυασμένης ονοματολογίας» // //

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαΐου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 256 της 7. 9. 1987, σ. 1.

(2) ΕΕ αριθ. L 4 της 6. 1. 1989, σ. 19.

(3) ΕΕ αριθ. L 387 της 31. 12. 1987, σ. 76.